ΣΚΟΠΟΣ, ΚΑΤΗΓΟΡΙΕΣ ΚΑΙ ΦΑΣΕΙΣ ΕΡΕΥΝΗΤΙΚΩΝ ΕΡΓΑΣΙΩΝ ΛΥΚΕΙΟΥ

Οι ερευνητικές εργασίες έχουν ως βασικό στόχο την περιγραφή ή εξήγηση κάποιων καταστάσεων ή συστημάτων. Οι **βασικές κατηγορίες**, με βάση το στόχο και τα επιθυμητά αποτελέσματα, στις οποίες μπορεί να χωριστούν τα σχολικά ερευνητικά projects, είναι:

* **Βαθύτερη κατανόηση του φυσικού και κοινωνικού κόσμου**

Μέσα από ερευνητικές εργασίες όπως *«Μορφές ρύπανσης του περιβάλλοντος και περιβαλλοντικές, οικονομικές και κοινωνικές διαστάσεις τους»*, *«Εθισμός στο διαδίκτυο: επιπτώσεις στην ανάπτυξη και την κοινωνικότητα των εφήβων»*, *«Οι οικονομικές, κοινωνικές και περιβαλλοντικές διαστάσεις της οικονομικής κρίσης»*, μπορεί να γίνει διερεύνηση των συγκεκριμένων ζητημάτων και να γίνει βαθύτερη κατανόηση διαφόρων διαστάσεων τους.

* **Επίλυση προβλημάτων και λήψη αποφάσεων**

Εργασίες όπως *«**Ερημοποίηση καλλιεργήσιμων εκτάσεων: επιπτώσεις και προτάσεις»*, *«Έφηβοι και κάπνισμα: προβλήματα υγείας και ευαισθητοποίηση»*, *«Τρόποι έναρξης, οργάνωσης και διοίκησης μικρών και μεσαίων επιχειρήσεων»*, βοηθούν τους μαθητές να κατανοούν τα προβλήματα σε μεγάλο βαθμό και να προτείνουν πιθανές λύσεις και ισχυροποιείται η δυνατότητά τους για λήψη αποφάσεων.

* **Κατασκευή αντικειμένων και συστημάτων**

Στην κατηγορία αυτή ανήκουν projects όπως *«Κατασκευή διαδραστικής εφαρμογής για τρισδιάστατη παρουσίαση ενός αρχαίου θεάτρου»* ή *«Λήψη απαραιτήτων μετρήσεων και κατασκευή μοντέλου, σε συγκεκριμένη κλίμακα, του σχολείου μας»*. Μέσω παρόμοιων εργασιών οι μαθητές θα μπορέσουν να αποκτήσουν πρακτικές δεξιότητες, αλλά και να προσφέρουν ένα τέχνημα που θα μπορεί να αξιοποιηθεί από το σχολείο του ή ευρύτερα από την τοπική κοινωνία.

* **Δράσεις καλλιτεχνικής έκφρασης**

Σε αυτή την κατηγορία το αποτέλεσμα της έρευνας ενδεχομένως να οδηγήσει και σε μια δράση καλλιτεχνικής φύσεως. Εργασίες όπως *«Οργάνωση μιας θεατρικής παράστασης»* ή *«Απαιτήσεις και τρόποι διοργάνωσης μιας έκθεσης ζωγραφικής»*, μπορεί να έχουν ως αποτέλεσμα μια σύντομη παράσταση ή έκθεση ζωγραφικής, όπου θα απεικονίζονται και παραστατικά οι εμπλεκόμενοι ρόλοι.

Οι **φάσεις οργάνωσης και εκπόνησης των ερευνητικών εργασιών Λυκείου** μπορούν να συνοψισθούν και ομαδοποιηθούν στην ακόλουθη λίστα:

Καθορισμός ερευνητικών θεμάτων και ερωτημάτων, επιλογή από το σύλλογο διδασκόντων των θεμάτων και των συμμετεχόντων εκπαιδευτικών ανά θέμα.

Συγκρότηση τμημάτων ενδιαφέροντος με βάση τις προτιμήσεις των μαθητών, χωρισμός των τμημάτων ενδιαφέροντος και ανάθεση εργασιών.

Εργασία ομάδων υπό την επίβλεψη των εκπαιδευτικών, ενημέρωση του ατομικού και ομαδικού φακέλου, σύνθεση της ερευνητικής έκθεσης ή του τεχνήματος ή της δράσης σε κάθε τμήμα ενδιαφέροντος και σύνθεση της παρουσίασης.

Αξιολόγηση των μαθητών με βάση τους φακέλους και τα παραδοτέα και ανάρτηση εργασιών στο διαδίκτυο.

[Πηγή: Φ. Λαζαρίνης (2007), Ερευνητικές εργασίες Λυκείου με χρήση ΤΠΕ, Ελληνοεκδοτική, κεφ. 1]